**1**. **โอเมก้า และกีฬาโอลิมปิกฤดูหนาวพยองชาง 2018**

**2. ประวัติความเป็นมาของ โอเมก้า กับกีฬาโอลิมปิก**

**3. เทคโนโลยีใหม่ของ โอเมก้า ในการแข่งที่พยองชัง**

**4. บทบาทของ โอเมก้า ในการแข่งขัน….**

**4.1 ประเภทสปีดสเก็ตติ้ง**

**4.2 ประเภทสกีอัลไพน์**

**4.3 ประเภทฮอกกี้น้ำแข็ง**

**4.4 ประเภทสโนว์บอร์ด บิ๊กแอร์**

**5. ส่งมอบข้อมูลในทันที**

**6. เรือนเวลาลิมิเตด อิดิชั่นของเรา**

**โอเมก้า และกีฬาโอลิมปิกฤดูหนาวพยองชาง** **2018**

ในปี 1988 บรรดานักกีฬาชั้นนำต่างเดินทางมายังกรุงโซลเพื่อเข้าร่วมในการแข่งขันที่ยิ่งใหญ่ที่สุดอย่าง มหกรรมกีฬาโอลิมปิก และในอีก 30 ปีให้หลัง มหกรรมกีฬาดังกล่าวได้หวนย้อนกลับมายังประเทศเกาหลีใต้อีกครั้ง โดยในครานี้ประเทศเจ้าภาพได้รับเลือกให้เป็นเจ้าภาพจัดการแข่งขันโอลิมปิกฤดูหนาว ประเภทของกีฬาจึงมีความแตกต่างเข่นเดียวกับรายชื่อนักกีฬาที่ผันเปลี่ยนไป หากแต่จากความเป็นเลิศที่สามารถรักษาไว้ได้อย่างแข็งแกร่ง รายนามของผู้จับเวลาอย่างเป็นทางการของการแข่งขันนั้นจึงยังคงมีเพียงชื่อเดียวตลอดมา

โอเมก้า เข้าร่วมกับกีฬาโอลิมปิกฤดูหนาวในฐานะผู้จับเวลาอย่างเป็นทางการเป็นครั้งแรกในปี 1936 ซึ่งจัดขึ้นที่ การ์มิช-พาร์เทนเคียร์เชน (Garmisch-Partenkirchen), ประเทศเยอรมัน ด้วยการส่งช่างนาฬิกา 1 คนและนาฬิกาจับเวลาอีก 27 เรือนเข้าร่วมในการบอกเวลาทุกวินาทีของการแข่งขัน แม้กาลเวลาได้ล่วงเลยไปแล้วกว่า 82 ปีนับตั้งแต่ครั้งนั้น แต่ โอเมก้า ยังคงไม่หยุดยั้งในการพัฒนาความชำนาญกับเทคโนโลยีของตนให้สูงและกล้าแกร่งมากยิ่งขึ้น จนในปัจจุบันสามารถกล่าวได้ว่า ยากที่จะหาผู้ขึ้นมาเปรียบในด้านของการจับเวลา

บัดนี้ นับเป็นครั้งที่ 28 ในหน้าประวัติศาสตร์ของ โอเมก้า ที่ได้ทำหน้าที่ในฐานะผู้จับเวลาอย่างเป็นทางการของมหกรรมกีฬาโอลิมปิก แบรนด์ได้ส่งนาฬิกาจับเวลา 300 เรือนและอาสาสมัครที่ได้รับการอบรมอีก 350 คนไปยังเมืองพยองชาง น้ำหนักของอุปกรณ์ที่ถูกขนส่งไปรวมแล้วกว่า 230 ตัน รายการเหล่านั้นประกอบไปด้วยสกอร์บอร์ดสำหรับประกาศผลแก่สาธารณชน 30 ตาราง, สกอร์บอร์ดสำหรับการแข่งขัน 90 ตาราง สายเคเบิลและสายใยแก้วนำแสงยาวรวมกันนับหลายกิโลเมตร

ตลอดระยะเวลาการแข่งระหว่างวันที่ 9 ถึง 25 กุมภาพันธ์ โอเมก้า จะรับผิดชอบบทบาทในการมอบทั้งผลการแข่งและประเมินศักยภาพด้านต่างๆ ในกีฬาโอลิมปิกฤดูหนาวพยองชาง 2018 เป็นประกันแก่ทุกผู้เข้าแข่งขัน ผู้ชม และกรรมการว่าจะได้รับข้อมูลการจับเวลาที่มีความน่าเชื่อถือสูงสุด นอกเหนือจากนี้ แบรนด์ยังคงได้เข้าร่วมในกีฬาพาราลิมปิกพยองชาง 2018 ซึ่งจะเริ่มต้นขึ้นตั้งแต่วันที่ 9 มีนาคมอีกด้วยเช่นกัน

ห้วงฝันพร้อมแล้วที่จะได้รับสานต่อให้เป็นจริง เช่นเดียวกันกับกระบอกปืนที่เตรียมลั่นไกให้สัญญาณออกตัว ได้เวลาร่วมเพลิดเพลินไปกับเกมการแข่งขันแล้ว!

**ประวัติความเป็นมาของ โอเมก้า กับกีฬาโอลิมปิกฤดูหนาว**

**การมีบทบาทครั้งแรกของเราในกีฬาโอลิมปิกฤดูหนาว**

โอเมก้า ได้เข้าร่วมเป็นส่วนหนึ่งของกีฬาโอลิมปิกฤดูหนาวอย่างเป็นทางการครั้งแรกที่จัดขึ้น ณ การ์มิช-พาร์เทนเคียร์เชิน (Garmisch-Partenkirchen) ในปี 1936 ด้วยช่างนาฬิกาหนึ่งคนและนาฬิกาอีก 27 เรือนเพื่อรับผิดชอบการจับเวลาให้กับทุกประเภทการแข่งขัน นอกเหนือจากนี้ แบรนด์ยังได้รับเลือกให้เป็นผู้จับเวลาอย่างเป็นทางการรายแรกของมหกรรมกีฬาดังกล่าวนับตั้งแต่มหกรรมกีฬาโอลิมปิกที่นครลอส แองเจลิสเมื่อปี 1932 เป็นต้นมา

ปัจจุบัน นามบนด้านหลังของนาฬิกายังคงปรากฏว่า OMEGA อย่างไม่มีผันเปลี่ยน กีฬาโอลิมปิกที่เมืองพยองชางจะเป็นการมีส่วนร่วมในมหกรรมกีฬาโอลิมปิกในฐานะผู้จับเวลาอย่างเป็นทางการครั้งที่ 28 ของแบรนด์ และนับเป็นครั้งที่ 14 ของกีฬาโอลิมปิกฤดูหนาวโดยนับตั้งแต่ปี 1936 เป็นต้นมา อีกทั้งด้วยการขยับขยายความร่วมมือระหว่าง โอเมก้า กับคณะกรรมการโอลิมปิกสากล (IOCX) เรื่องราวบนหน้าประวัติศาสตร์แห่งเวลาบทนี้จะยังคงดำเนินสืบเนื่องต่อไปจนมีอายุครบ 100 ปีในปี 2032 เป็นอย่างน้อย

**โฟโตอิเล็กทริกเซลล์**

ปี 1948 นับเป็นปีแรกที่โฟโตอิเล็กทริกเซลล์ของ โอเมก้า ร่วมเข้ามามีบทบาทในมหกรรมกีฬาโอลิมปิก ก้าวสำคัญในด้านเทคโนโลยีที่เข้ามาทดแทนขีดจำกัดด้านสายตาของมนุษย์และยังคงได้รับการใช้งานตราบจนถึงทุกวันนี้ ดั่งในการแข่งที่เซนต์ มอริตซ์ (St. Moritz) อุปกรณ์ดังกล่าวได้รับการติดตั้งไว้ ณ เส้นชัยได้ทำการส่งสัญญาณไปยังอุปกรณ์จับเวลาอิเล็กทรอนิกส์เพื่อหยุดเวลาด้วยความแม่นยำสูงถึงระดับใกล้เคียง 1/1000 วินาทีทันทีเมื่อผู้เข้าแข่งขันแตะกับเสาลำแสงของอุปกรณ์ที่เส้นชัย

ในปัจจุบัน โฟโตอิเล็กทริกเซลล์ยังคงเป็นส่วนหนึ่งของเกมการแข่งขัน เช่น ในการแข่งประเภทสปีดสเก็ต เซลล์ได้ถูกติดตั้งให้เส้นลำแสงสูงเหนือลานน้ำแข็งไว้ประมาณ 2 ถึง 3 เซนติเมตรเพื่อให้มั่นใจได้ว่านาฬิกาจะหยุดเดินทันทีที่สเก็ตของผู้เข้าแข่งขันเข้ามาถึงยังเส้นชัย รับประกันถึงเสี้ยววินาทีแห่งชัยชนะและมอบผลเวลาอย่างเที่ยงตรงสูงสุดให้กับกรรมการเวลา

**เกทออกตัว**

เกทออกตัวของ โอเมก้า ถูกนำมาใช้งานเป็นครั้งแรกในการแข่งขันประเภทสกีอัลไพน์ ณ เมืองกอร์ตีนาดัมเปซโซ (Cortina d’Ampezzo) เมื่อครั้งมหกรรมกีฬาโอลิมปิกปี 1956 โดยเกทจะทำหน้าที่ให้สัญญาณการออกตัวในการแข่งแต่ละรอบ เช่นเดียวกับเครื่องจับเวลาควอทซ์ของ โอเมก้า จะเริ่มต้นการจับเวลาทันทีที่ผู้เข้าแข่งขันเริ่มทำการออกตัว

ในปัจจุบัน เทคโนโลยี “Snowgate” ของ โอเมก้า ได้รับการเผยโฉมครั้งแรกที่กีฬาโอลิมปิกฤดูหนาวที่แวนคูเวอร์ (Vancouver) เมื่อปี 2010 และส่งมอบข้อมูลด้วยวิธีการล้ำสมัยที่สุด เพื่อให้มั่นใจได้ว่าสัญญาณออกตัวจะดังขึ้นเมื่อผู้เข้าแข่งขันทุกรายอยู่ในท่าทางเดียวกัน โดยระบบจับเวลาจะเริ่มทำงานแบบอัตโนมัติทันทีที่ผู้เข้าแข่งขันเริ่มออกตัว

**ประสบการณ์การรับชม**

โอเมก้า ได้ทำการแสดงผลเวลาในการแข่งขันของมหกรรมกีฬาโอลิมปิก ณ บริเวณแถบด้านล่างของหน้าจอโทรทัศน์เป็นครั้งแรกในปี 1964 ความสำเร็จครั้งนี้นับเป็นผลสืบเนื่องมาจากการนำเทคโนโลยีใหม่อย่าง Omegascope เข้ามาประยุกต์ใช้งาน ไม่เคยมีครั้งใดมาก่อนที่ผู้ชมภายนอกสนามจะได้ทราบผลการแข่งได้รวดเร็วเช่นนี้มาก่อน จึงนับได้ว่าศักราชแห่งการรายงานผลกีฬาแบบ “เรียลไทม์” ได้เริ่มต้นขึ้นแล้วนับตั้งแต่กีฬาโอลิมปิกฤดูหนาวที่อินส์บรุค (Innsbruck) เป็นต้นไป

แม้ว่าเทคโนโลยีแสดงข้อมูลผ่านหน้าจอโทรทัศน์อย่าง Omegascope ของ โอเมก้า จะไม่ได้ถูกนำมาใช้งานอีกต่อไปแล้วในปัจจุบัน แต่ในกีฬาโอลิมปิกฤดูหนาวที่พยองชาง ผู้ชมจะสามารถเห็นได้ถึงความล้ำหน้าที่สูงมากกว่านั้นผ่านการแสดงค่าการประเมินต่างๆ ครอบคลุมหลากหลายชนิดกีฬาของ ด้วยเซนเซอร์ตรวจจับความเคลื่อนไหวจำนวนมาก โอเมก้า พร้อมที่จะส่งมอบข้อมูลของนักกีฬาอย่างต่อเนื่องนับตั้งแต่เริ่มออกตัวจนกระทั่งสิ้นสุดการแข่งขัน ผู้ชมจะเข้าใจได้ดีมากยิ่งขึ้นถึงเกมกีฬาที่พวกเขากำลังรับชม

**การแสดงผลของข้อมูล**

ปั 1968 นับเป็นปีแรกที่ โอเมก้า ได้เผย “ระบบจับเวลาแบบบูรณาการ” (Integrated Timing) ของตนในมหกรรมกีฬาโอลิมปิก โดยระหว่างการแข่งขันที่จัดขึ้นที่เมืองเกรอนอเบลอ (Grenoble) โอเมก้า ได้มอบข้อมูลศักยภาพของนักกีฬา และข้อมูลเชิงลึกให้แก่ทั้งสื่อ, ช่องโทรทัศน์, ผู้ตัดสิน และสาธารณชน นอกเหนือจากนั้น เทคโนโลยี Omegascope ที่ผ่านการปรับปรุงให้ดีมากยิ่งขึ้นยังสามารถแสดงรายละเอียดทั้งหมดของการแข่งขันได้บนหน้าจอโทรทัศน์รวมไปถึงชื่อของผู้เข้าแข่งขัน, เวลาในขณะปัจจุบัน, เวลาที่เข้าเส้นชัย และเวลากับความเร็วในระหว่างการแข่งขัน

ในปัจจุบัน ระบบข้อมูลสถิติต่างๆ ของ โอเมก้า ได้มีขยายขนาดมากยิ่งขึ้นและก้าวล้ำไปกว่าที่เคยมีมาอย่างไม่หยุดยั้ง ในการแข่งที่พยองชาง ข้อมูลที่ได้รับการประมวลจำนวนมหาศาลจะได้รับการส่งมอบทันทีให้แก่ทั้งช่องทางสื่อและผู้ชม ไม่ว่าจะเป็นข้อมูลความเร็วของนักกีฬาสกีกระโดดไกลไปจนถึงตำแหน่งของนักกีฬาฮ็อกกี้น้ำแข็ง ไม่เคยมีกีฬาโอลิมปิกฤดูหนาวคราใดจะอัดแน่นด้วยปริมาณข้อมูลมหาศาลดังเช่นในครั้งนี้มาก่อน

**การถ่ายทอดสดอันดับขอบผู้เข้าแข่งขัน**

เทคโนโลยี Game-O-Matic ของ โอเมก้า ได้ถูกนำมาใช้งานครั้งแรกในกีฬาโอลิมปิกฤดูหนาว ณ ทะเลสาบพลาซิดเมื่อปี 1980 ระบบดังกล่าวสามารถคำนวนผลและแสดงอันดับของผู้เข้าแข่งขันได้ทันทีที่พวกเขาหรือเธอเข้าเส้นชัยในการแข่งประเภทสกีอัลไพน์ ระบบมีอุปกรณ์คำนวณข้อมูลเป็นเอกเทศและสามารถแปลผลตามเกณฑ์ของคณะกรรมการได้ครบทุกข้อ

แม้ในปัจจุบันเทคโนโลยีจะมีการผันแปรเปลี่ยนไป แต่ โอเมก้า ยังคงตระเตรียมข้อมูลให้มีความรวดเร็วมากที่สุดเพื่อประโยชน์แก่ทุกคน นักกีฬาต่างรวดเร็วขึ้น และช่องว่างแห่งห้วงเวลาระหว่างแต่ละอันดับขยับแคบลงทุกขณะ ความต้องการข้อมูลจึงต้องรวดเร็วและแม่นยำมากอย่างที่ไม่เคยเป็นมาก่อน แต่ยังนับว่าเรายังโชคดีนักที่ โอเมก้า ยังคงมุ่งมั่นเอาชนะความท้าทายด้านนี้อยู่ตลอดเวลา

**เทคโนโลยีกล้องแบบ Photofinish**

ปี 1992 เป็นปีแรกที่ โอเมก้า ได้เผยระบบ Scan’O’Vision ที่แอลเบิร์ทวิลล์ (Albertville) ก่อนหน้านี้ โอเมก้า ได้เคยนำเทคโนโลยีกล้องแบบ Photofinish มาใช้งานแล้วในมหกรรมกีฬาโอลิมปิกเมื่อคราก่อน แต่ด้วยการปรับปรุงเทคโนโลยีครั้งใหม่ ระบบจึงสามารถคำนวนผลแบบดิจิตัลได้มีความแม่นยำเกือบถึงระดับ 1/1000 ของวินาที ความเที่ยงตรงที่ก้าวกระโดดดังกล่าวได้สร้างทั้งความประทับใจและเป็นการประกาศถึงหน้าบทถัดไปแห่งศาสตร์ของการจับเวลา

ในปัจจุบัน เทคโนโลยีกล้องระบบ Scan’O’Vision ของ โอเมก้า ยังคงได้รับการใช้งานในมหกรรมกีฬาโอลิมปิกอยู่อย่างต่อเนื่อง ระบบยังได้รับการพัฒนาให้ดียิ่งขึ้นอย่างไม่หยุดยั้งตลอดช่วงสองทศวรรษที่ผ่านมา ทุกวันนี้ ภาพที่ได้จากเทคโนโลยีดังกล่าวยังได้ถูกกรรมการนำไปใช้การตัดสินผลการแข่งขันอย่างเป็นทางการ และสำหรับกล้องรุ่นล่าสุดอย่าง Scan’O’Vision MYRIA นั้นสามารถบันทึกภาพในรูปแบบดิจิตัลได้ถึง 10,000 ภาพต่อวินาที

**การจับเวลาในยุคสมัยใหม่**

โอเมก้า เปิดตัวเครื่องรับสัญญาณแบบพิเศษสำหรับให้นักกีฬาสวมใส่ขณะแข่งขันเป็นครั้งแรกในปี 2006 แต่เดิมนั้นทาง โอเมก้า ได้วางแผนไว้ให้อุปกรณ์ดังกล่าวเริ่มต้นใช้งานตั้งแต่การแข่งขันสปีดสเก็ตประเภททีมเพอร์ซูต์ (Team Pursuit) ที่เมืองตูริน (Turin) เครื่องรับสัญญาณจะติดอยู่บริเวณข้อเท้าของผู้เข้าแข่งขันและจะทำหน้าที่รับส่งข้อมูลเวลากลับมาให้ โอเมก้า ผ่านทางคลื่นวิทยุเพื่อเริ่มทำการวิเคราะห์

ปืนอิเล็กทรอนิกส์ได้ถูกนำมาใช้งานนับตั้งแต่มหกรรมกีฬาโอลิมปิกที่แวนคูเวอร์ในปี 2010 เพื่อแทนที่การยิงปืนแบบเดิม ปืนอิเล็กทรอนิกส์ของ โอเมก้า นั้นได้รับการออกแบบมาให้ทั้งคล่องตัวและเป็นอุปกรณ์แห่งอนาคต ภายในประกอบไปด้วยเครื่องกำเนิดเสียงและเครื่องกำเนิดแสงไฟให้แก่ปืน เมื่อกรรมการทำการลั่นไก เครื่องกำเนิดเสียงจะเริ่ม “เล่น” โดยอัตโนมัติ พร้อมกับสัญญาณไฟที่สว่างขึ้น ณ ปลายกระบอกปืน เช่นเดียวกับสัญญาณออกตัวที่จะส่งไปยังอุปกรณ์จับเวลาเริ่มการทำงาน

ในการแข่งขันที่โซชิเมื่อปี 2014 นั้นได้ประกอบไปด้วยเทคโนโลยีที่น่าสนใจจำนวนมาก ซึ่งรวมไปถึงความก้าวหน้าของการติดตามตำแหน่งของผู้เข้าแข่งขัน สำหรับการแข่งขันประเภทฮอกกี้น้ำแข็ง โอเมก้า ได้เผยระบบ Whistle Detection ซึ่งจะถูกใช้งานโดยกรรมการโดยจะทำให้กรรมการสามารถสื่อสารกับกรรมการเวลาที่โต๊ะจับเวลาได้โดยตรง ระบบดังกล่าวยังทำหน้าที่หยุดเวลาอัตโนมัติทันทีที่ได้รับสัญญาณการเป่านกหวีดของผู้ตัดสิน ซึ่งปรากฏเป็นที่แน่ชัดแล้วว่าระบบทำหน้าที่ได้รวดเร็วกว่ากรรมการเวลาคนใดก็ตามอย่างน้อยถึงครึ่งวินาที

**เทคโนโลยีใหม่ของ โอเมก้า ในกีฬาโอลิมปิกฤดูหนาวที่พยองชาง**

ณ มหกรรมกีฬาโอลิมปิกฤดูหนาวพยองชาง 2018 โอเมก้า ยังเป็นส่วนหนึ่งในการพัฒนาเกมกีฬาสำคัญของมนุษย์ชาติให้ก้าวหน้าสู่อนาคต

ด้วยบรรดาระบบเซนเซอร์อันน่ามหัศจรรย์ แบรนด์จึงสามารถมอบข้อมูลที่วัดได้อย่างต่อเนื่องนับตั้งแต่เริ่มจนกระทั่งจบการแข่งขัน ช่วยสร้างความเข้าใจให้แก่เหล่านักกีฬาได้ในทันทีว่าพวกเขาสามารถได้รับหรือเสียคะแนนไปตรงจุดใดบ้าง

จากถ่ายทอดสดแสดงความเร็วของนักสกีอัลไพน์แต่ละรายแบบเรียลไทม์ ไปจนถึงผังตำแหน่งของทีมฮอกกี้น้ำแข็ง ข้อมูลที่ทาง โอเมก้า ส่งมอบให้จึงเป็นการเปิดนำมิติใหม่ไปสู่ทุกชนิดการแข่งขัน

นอกเหนือจากนี้ ข้อมูลยังมีความหมายต่อทั้งผู้ชมในสนาม เช่นเดียวกับผู้ที่รับชมผ่านทางหน้าจอโทรทัศน์โดยข้อมูลจะทำหน้าที่เป็นสื่อกลางที่มอบความเข้าใจอย่างถ่องแท้ให้กับแต่ละชนิดกีฬาที่กำลังขับเคี่ยวกันในขณะนั้น

ทุกการพัฒนาสำหรับการแข่งขันในปี 2018 จะมุ่งเน้นไปยังการเพิ่มประสบการณ์การรับชมและถ่ายทอดข้อมูลให้แก่บรรดาผู้เข้าแข่งขันในทันทีเพื่อให้พวกเขาได้วิเคราะห์เกมการแข่งขันของตน

นับเป็นครั้งแรกของมหกรรมกีฬาโอลิมปิกที่ข้อมูลเชิงลึกจะได้รับการแสดงแบบทันที และกล่าวได้ว่าเป็นการเริ่มต้นเปิดศักราชใหม่อย่างแท้จริง

สิ่งนี้คือความมุ่งมั่นของ โอเมก้า ที่มอบให้แก่กีฬาแต่ละชนิด….

**สกีอัลไพน์**

การประมวลผลในปัจจุบันสามารถที่จะผสานข้อมูลได้ด้วยอีกหลายตัวแปร เช่น ความเร่ง และการเบรค แต่ก่อนอื่นใด ความเร็วของผู้เข้าแข่งขันจะได้รับการแสดงทันทีที่นักแข่งเริ่มออกตัว และยังสามารถแสดงความเร็วที่เปลี่ยนไป ณ จุดต่างๆ ตลอดเส้นทางการแข่งขัน ความเร็วยังสามารถนำมาเทียบกับความเร็วสูงสุดที่ผู้เข้าแข่งขันรายอื่นทำไว้ที่จุดเดียวกันได้อีกเช่นกัน

หลังเกทการแข่งสิ้นสุดลง โอเมก้า จะสามารถมอบข้อมูลเชิงลึกแก่สื่อเพื่อแสดงผลเมื่อทำการเปรียบเทียบกับนักแข่งรายอื่นๆ ได้ ข้อมูลดิบยังสามารถส่งไปยังตัวนักกีฬาและผู้ฝึกสอนได้ด้วยเช่นกันเพื่อประโยชน์ในการวิเคราะห์ นอกเหนือจากนี้ ระบบต่างๆ เช่น Stromotion และ Simulcam ยังมีข้อดีอย่างยิ่งในการบอกผู้เข้าแข่งขันว่าพวกเขาได้พลาดหรือได้เปรียบด้านเวลาในช่วงใดบ้างของการแข่งขัน

**ครอสคันทรีและนอร์ดิกคอมไบน์**

ในกีฬาโอลิมปิกฤดูหนาวที่พยองชาง ระบบการติดตามตำแหน่งแบบใหม่ของ โอเมก้า สามารถติดตามตำแหน่งปัจจุบันของผู้เข้าแข่งขันทั้งครอสคันทรีและนอร์ดิก ข้อมูลสามารถแสดงผลได้ทั้งประเภทเดี่ยวหรือประเภททีม และยังสามารถแสดงระยะทางที่เหลือในระหว่างการแข่งขัน ความเร็ว ระยะทางระหว่างผู้เข้าแข่งขันแต่ละกลุ่มได้ด้วยเช่นกัน

เมื่อภาพนักกีฬาประเภทเดี่ยวฉายขึ้นบนหน้าจอ ระบบของ โอเมก้า จะสามารถแสดงศักยภาพของผู้เข้าแข่งขันรายดังกล่าวเทียบกับผู้เข้าแข่งขันที่กำลังขึ้นนำในขณะนั้น ระบบยังสามารถเปรียบเทียบได้แม้กระทั่งศักยภาพของนักกีฬา ณ จุดต่างๆ ในเส้นทางการแข่งขัน

ท้ายที่สุดแล้ว ชาร์ตจะขึ้นแสดงเพื่อระบุถึงตำแหน่งและเปรียบเทียบระหว่างผู้เข้าแข่งขันรายต่างๆ ในการแข่งขัน

**สกีครอสและสโนว์บอร์ดครอส**

โอเมก้า มีขีดความสามารถในการคำนวนค่าตัวแปรหลากหลายชนิดตลอดการแข่งขันเหล่านี้ หรือในความเป็นจริงแล้ว เกือบทุกส่วนของการแข่งขันสามารถถูกนำมาวิเคราะห์ในเชิงลึกได้ ในรอบเก็บคะแนนและรอบคัดเลือก (เมื่อมีนักกีฬาเพียงคนเดียวที่อยู่บนสนาม) โอเมก้า จะทำการนำเสนอข้อมูลการวิเคราะห์ ณ ช่วงใดช่วงหนึ่งของการแข่งขันได้ระหว่างถ่ายทอดสดหรือผ่านภาพรีเพลย์

ข้อมูลของการแข่งขันแต่ละรอบจะเริ่มต้นแสดงด้วย “ความเร็วออกตัว”

จากนั้นจึงตามด้วยค่าระยะทางซึ่งจะได้รับการติดตามตลอดการแข่งขัน (แสดงในอักษรสีขาว) ก่อนที่จะแสดงระยะทางทั้งหมดในการแข่งขันครั้งนั้น

ความเร็วเมื่อถึงพื้นจะแสดงหลังการแข่งแต่ละครั้งเป็นอย่างสุดท้าย

**สปีดสเก็ต**

ท่ามกลางบรรดากีฬาแห่งความเร็วหลากหลายชนิดของกีฬาโอลิมปิกฤดูหนาว การแข่งขันประเภทสปีดสเก็ตนับได้ว่าเป็นหนึ่งในการแข่งขันที่ดึงดูดผู้ชมได้อย่างสูง นอกเหนือจากช่วงออกตัว ความเร็วในแต่ละช่วงจะได้รับการถ่ายทอดสดบนจอและติดตามตลอดการแข่งขัน

เพื่อเปรียบเทียบกับผู้ที่ทำเวลาได้ดีที่สุด การถ่ายทอดยังสามารถแสดงข้อมูลเปรียบเทียบเพื่อให้ผู้ชมเข้าถึงว่าผู้เข้าแข่งขันแต่ละรายมีความคืบหน้าเช่นไร

ปัจจุบัน โอเมก้า ยังสามารถถ่ายทอดสดถึงตำแหน่งของผู้เข้าแข่งขันแต่ละรายเพื่อให้ผู้ชมได้ทราบว่าผู้เข้าแข่งขันรายใดที่กำลังได้เปรียบบนสนามแข่ง

ระยะทางที่เหลือยังสามารถถ่ายทอดสดได้บนสนามเพื่อชี้ให้เห็นว่าผู้เข้าแข่งขันแต่ละรายเหลือระยะทางเท่าไรเพื่อชิงชัยในการแข่งขัน

**สปีดสเก็ตระยะสั้น**

หลังการแข่งขันสิ้นสุดลง ยังมีโอกาสที่ภาพรีเพลย์จะเผยให้เห็นถึงระยะห่างระหว่างรองเท้าสเก็ตของผู้เข้าแข่งขันที่ได้อันดับที่หนึ่งและอันดับที่สอง หรือระหว่างอันดับที่สองและอันดับที่สาม โดยจะมีการบันทึกภาพจที่เส้นชัยเพื่อเพิ่มความแม่นยำให้กับการแปรผลของกีฬาแห่งความเร็วชนิดนี้

**บอบสเลด**

เซนเซอร์ที่ติดตั้งภายในบอบสเลดจะทำหน้าที่วิเคราะห์หลากหลายตัวแปรที่เกี่ยวข้อง ทั้งแรงจี มุม เส้นทางและความเร่งซึ่งจะมอบความเข้าใจให้แก่ทีมว่าพวกเขาได้เปรียบหรือใช้เวลามากเกินไปตรงจุดใดในระหว่างการแข่งขัน

เริ่มแรก ณ ชณะที่ทีมผู้เข้าแข่งขันกำลังทำการดิ่งลงมา เสาสัญญาณทั้ง 6 ต้นตลอดที่ถูกติดตั้งไว้ตลอดเส้นทางจะส่งสัญญาณสดเพื่อเผยค่าความเร็วที่ผู้เข้าแข่งขันสามารถทำได้ในเวลานั้น บนจอโทรทัศน์ ตัวเลขวัดบนบรรทัดสีขาวและจะได้รับการเน้นค่าเพิ่มด้วยแถบสีเขียวเมื่อความเร็วเป็นความเร็วสูงสุดของสเลดที่สามารถทำได้ในขณะนี้

ความเร็วสูงสุดจะได้รับการแสดงผลทันทีที่สเลดเริ่มช้าลง

ถ้าสเลดของผู้เข้าแข่งขันรายใดสามารถทำลายสถิติ “ความเร็วสูงสุด” ของการแข่งขันในขณะนั้นได้ไม่ว่าจะเป็นจุดใดบนเส้นทางก็ตาม ค่าความเร็วจะได้รับการแสดงในแถบสีแดง

ระบบ Sled Path ของ โอเมก้า ช่วยให้สามารถเปรียบเทียบศักยภาพของแต่ละทีมได้ทั้งในประเภทการแข่งขันบอบสเลด, สเกเลตัน และลุจ สเลดที่กำลังอยู่ในสนามจะถูกแสดงด้วยสีแดง ส่วนเส้นทางของสเลดที่กำลังขึ้นนำอยู่ ณ ขณะนั้นจะแสดงด้วยสีน้ำเงิน ด้วยระบบดังกล่าวจึงทำให้เราสามารถเห็นความแตกต่างของเทคนิคการแข่งของแต่ละทีมได้

**ฟรีสไตล์และสโนว์บอร์ด – ฮาล์ฟไปป์**

ประเภทการแข่งขันแบบฮาล์ฟไปป์จะประกอบไปด้วยหลายปัจจัยที่ต้องพิจารณาเพื่อทำการให้คะแนน ข้อมูลที่จะถ่ายทอดผ่านหน้าจอจะประกอบไปด้วยความสูงที่มากที่สุด และค่าเฉลี่ยความสูงของการกระโดดที่ผู้เข้าแข่งขันสามารถทำได้ โดยผลจะได้รับการแสดงทันทีที่การกกระโดดรอบนั้นจบลง นอกเหนือจากนี้ระบบยังสามารถนับจำนวนรอบการหมุนที่นักกีฬาสามารถทำได้ในการกระโดดด้วยเช่นกัน

**ฮอกกี้น้ำแข็ง**

ข้อมูลเชิงลึกสามารถเป็นประโยชน์อย่างมากแก่ทีมที่เข้าร่วมการแข่งขัน โดยทีมจะนำข้อมูลที่ได้หลังจบการแข่งขันไปวิเคราะห์ศักยภาพของตน

เครื่องมือวิเคราะห์การแข่งขันฮอกกี้น้ำแข็งของ โอเมก้า ได้ถูกเชื่อมต่อเข้ากับข้อมูลจากเซนเซอร์ตรวจจับการเคลื่อนไหวหลักเพื่อแสดงภาพจำลองเหตุการณ์ที่เพิ่งเกิดขึ้นบนสนาม ในระหว่างการแสดงภาพรีเพลย์และช่วงวิเคราะห์การแข่งขัน เครื่องมือยังสามารถไฮไลท์ผู้เล่นกับลูกพัค, ติดตามผู้เล่นบนสนามเช่นเดียวกับวิถีของลูกพัค, แสดงความเร็วของผู้เล่นแต่ละราย, แสดงเวลาของการแข่งขัน, ประเมินระยะห่างระหว่างผู้เล่นและแสดงการจัดตำแหน่งของทีม

**สกีกระโดดไกล / นอร์ดิกคอมไบน์**

เมื่อทำการกระโดดจากจุดที่มีความสูงมาก สำหรับผู้เข้าแข่งขันแล้ว ทุกสิ่งจะต้องผสานเข้ากันได้อย่างสมบูรณ์ ณ กีฬาโอลิมปิกฤดูหนาวพยอนชาง 2018 โอเมก้า ยังสามารถแสดงข้อมูลที่เกี่ยงข้องการแข่งขันให้แก่นักกีฬาและเผยให้ผู้รับชมถึงยัง

รายละเอียดได้อย่างชัดเจน

"ความเร็วช่วงเร่ง" จะเป็นหนึ่งในตัวแปรหลักที่ผู้ชมให้ความสนใจ และค่าดังกล่าวยังสามารถแสดงได้ในแต่ละครั้งของการกระโดด  
หลังจากนั้น เมื่อเข้าสู่จังหวะการกระโดด การแสดงผลสามารถเปลี่ยนไปแสดงค่าการคำนวน “ความเร็วเมื่อพ้นพื้น”

ณ ความสูง “20 เมตร” ของการกระโดด ความเร็วระหว่างอยู่กลางอากาศของผู้เข้าแข่งขันจะสามารถได้รับการแสดงผลได้ว่าเร็วกว่าเท่าใด คงที่ หรือกระทั่งช้ากว่าเมื่อเทียบกับ “ความเร็วเมื่อพ้นพื้น”

ในท้ายที่สุดคือ “ความเร็วเมื่อถึงพื้น” ซึ่งค่าความเร็วจะได้รับการคำนวณและแสดงผลแบบทันที การประมวลทั้งหลายจะหายไปในชั่วครู่ถัดมา หรือกระทั่งหลังจากที่ทำการคำนวนระยะทางเป็นที่เรียบร้อย

ภาพจำลองเส้นทางของการกระโดดจวบจนถึงจุดลงจะได้รับการแสดงในช่วงการถ่ายทอดสดเพื่อเผยระยะทางที่เหลือที่ผู้เข้าแข่งขันจะต้องพิชิต

**เทคโนโลยี** **Stromotion**

ในมหกรรมกีฬาโอลิมปิกที่เกาหลี โอเมก้า ยังมีแผนในการนำเทคโนโลยี "Stromotion" ของตนมาใช้งาน โดยเทคโนโลยีดังกล่าวจะแบ่งทุกการเคลื่อนไหวของผู้เข้าแข่งขันออกเป็นหลายส่วนสำหรับทำการวิเคราะห์อย่างละเอียด ด้วยเทคโนโลยีที่ได้รับการพัฒนาขึ้นนี้จะเผยให้ผู้รับชมเห็นถึงทุกการเคลื่อนไหวและเทคนิคของนักกีฬาว่าพวกเขาเยี่ยมยอดถึงเพียงใด

ประเภทการแข่งขันที่จะมีการใช้งาน Stromotion ประกอบไปด้วย สกีอัลไพน์, ฟิเกอร์สเก็ต, แอร์เรียลอีเวนท์ และฮาล์ฟไปป์

**เทคนิค** **Simulcam**

เทคนิค Simulcam ของ โอเมก้า จะช่วยให้การแข่งขันที่พยอนชางสามารถแสดงภาพการแข่งขันแบบรีเพลย์ได้ด้วยการนำภาพมาวางซ้อนทับกัน ด้วยเทคนิคดังกล่าวจะทำให้สามารถเปรียบเทียบเทคนิคและศักยภาพของแต่ละทีมได้อย่างชัดเจน

การแข่งขันที่มีการใช้งานเทคนิค Simulcam จะประกอบไปด้วย สกีอัลไพน์, บอบสเลด, สเคเลทัน, ลุจ, สกีกระโดดไกล และนอร์ดิกคอมไบน์

**แผนที่แสดงเส้นทางการแข่งขันและการสร้างภาพแอนิเมชั่น**

ด้วยแผนที่เส้นทางการแข่งและสถานที่ซึ่งซ้อนทับด้วยวิชวลกราฟฟิกและข้อมูลสารสนเทศ โอเมก้า จึงสามารถมอบข้อมูลที่สามารถทำความเข้าใจอย่างสะดวกได้

**บทบาทของ โอเมก้า ในการแข่งขันสปีดสเก็ต**

**การแข่งขัน**

ด้วยความเร็วมากกว่า 60 กม./ชม. สปีดสเก็ตจึงเป็นกีฬาที่มีความเร็วสูงที่สุดที่มนุษย์สามารถเล่นได้โดยปราศจากเครื่องกลใดประกอบในการแข่ง โดยในกีฬาโอลิมปิกฤดูหนาวที่พยองชางครั้งนี้จะมีการชิงชัยในกีฬาสปีดสเก็ตถึง 14 เหรียญ

สำหรับรายการการแข่งขันของประเภทหญิงจะแข่งกันด้วยระยะทาง 500 เมตร, 1000 เมตร, 1500 เมตร, 3000 เมตร, และ 5,000 เมตร อีกทั้งยังมีการแข่งแบบทีมเพอซูส์ด้วยเช่นกัน

ยังมีการแข่งขันรูปแบบใหม่ของสปีดสเก็ตทั้งประเภทชายและหญิงได้ถูกบรรจุมาในปีนี้ด้วยเช่นกัน นั่นคือ แมสสตาร์ท ผู้เข้าแข่งขันทุกรายจะเข้าประจำตำแหน่งและออกตัวพร้อมกัน เข้าขับเคี่ยวบนสนามวงรีความยาว 400 เมตรซึ่งจะตำเนินต่อเนื่องไปกว่า 16 รอบ การแข่งขันในรอบรองชนะเลิศจะแบ่งออกเป็น 2 เกมโดยผู้เข้าแข่งขัน 8 รายจากการแข่งขันรอบรองชนะเลิศในแต่ละครั้งจะเข้าไปชิงชัยกันต่อในรอบชิงชนะเลิศ

ทว่าผลการแข่งนั้นไม่ได้ขึ้นกับว่าในท้ายที่สุดแล้วผู้เข้าแข่งขันจะเข้ายังจุดสิ้นสุดเพียงอย่างเดียว ระหว่างการแข่งขันจะมีการคำนวนคะแนนจากผู้ที่เข้าเส้นชัยระหว่างสเตจทั้งหมด 3 ครั้ง (รอบที่ 4, 8 และ 12) โดยนักกีฬาที่เข้าเป็นอันดับที่ 1 จะได้ 5 คะแนน, 3 คะแนนสำหรับอันดับที่ 2 และ 1 คะแนนสำหรับอันดับที่ 3 จากนั้นจึงจะนำคะแนนไปรวมกับคะแนนการแข่งขันในรอบสุดท้าย

ในการช่วงสปรินท์สุดท้าย ผู้เข้าแข่งขันที่สามารถเข้าเส้นชัยเป็นอันดับที่ 1 จะได้รับ 60 คะแนน, อันดับที่ 2 ได้รับ 40 คะแนน และอันดับสุดท้าย 20 คะแนน จึงเป็นการรับประกันว่าผู้ที่เข้าเส้นชัยในสปรินท์สุดท้ายสามอันดับแรกจะเป็นผู้ที่ได้รับเหรียญโอลิมปิก

**การจับเวลา**

* กรรมการจะทำการให้สัญญาณเริ่มต้นการแข่งขันด้วยการลั่นไกปืนอิเล็กทรอนิกส์ ซึ่ง ณ ห้วงขณะที่กรรมการลั่นไก จะมีอยู่สามสิ่งที่จะเกิดขึ้นพร้อมกันในทันทีคือ แสงไฟที่ฉายสว่าง, สัญญาณเสียงจะขึ้นผ่านลำโพง และสัญญาณคำสั่งเริ่มต้นการทำงานที่จะถูกส่งไปยังเครื่องจับเวลา หากมีการลั่นไกครั้งที่สองภายในช่วงเวลาสองวินาทีจะเป็นการส่งสัญญาณให้มีการประกาศว่ามีการออกตัวฟาวล์
* ระหว่างการแข่งขัน อุปกรณ์นับรอบที่ติดตั้งอยู่บริเวณใกล้เส้นชัยจะแสดงให้นักกีฬาทราบว่าพวกเหลือรอบในการแข่งอีกจำนวนเท่าใด
* สำหรับบางกรณี อุปกรณ์รับส่งที่ิติดอยู่บริเวณข้อเท้าของนักกีฬาจะมอบข้อมูลมายังกรรมการเวลาทันทีที่เริ่มต้นการแข่งขัน
* เสียงระฆังของ โอเมก้า จะดังขึ้นเป็นสัญญาณเตือนเมื่อการแข่งขันดำเนินมายังรอบสุดท้าย
* ท้ายที่สุดแล้ว เวลาสุดท้ายจะได้รับการตัดสินเมื่อใบมีดของรองเท้าสเก็ตได้ข้ามผ่านลำแสงของโฟโต้เซลล์ที่ถูกติดตั้งอยู่ตรงเส้นชัย เวลาจะถูกส่งต่อไปยังสกอร์บอร์ดบนสนามแข่ง ในกรณีที่มีข้อสงสัย กล้อง Scan'O'Vision Myria ของ โอเมก้า จะแสดงผลลัพธ์ให้กระจ่างชัดด้วยการบันทุกภาพดิจิตัลสูงถึง 10,000 ภาพต่อวินาที
* ในการแข่งขันสปีดสเก็ต กรรมการเวลาและเทคโนโลยีต่างๆ จะต้องเผชิญกับความท้าทายอย่างที่สุด การแข่งขันจะถูกตัดสินกันด้วยเวลาซึ่งมีความแม่นยำใกล้เคียงถึงระดับหนึ่งในหนึ่งพันวินาที และเพื่อให้เห็นภาพที่เด่นชัดมากยิ่งขึ้น บรรดาเศษเวลากว่าหนึ่งพันเสี้ยวได้เดินหน้าไปทุกๆ วินาที สมกับเป็น “การแข่งขันสปีดสเก็ตระดับโอลิมปิก”

**บทบาทของ โอเมก้า ในการแข่งขันสกีอัลไพน์**

**การแข่งขัน**

การแข่งขันสกีอัลไพน์นั้นมีการชิงชัยทั้งหมด 11 เหรียญทอง บรรจุการแข่งไว้ทั้งประเภทดาวน์ฮิลล์, ซูเปอร์-จี, สลาลม, ไจแอนท์สลาลม และซูเปอร์-คอมไบน์ โดยการแข่งขันจะถูกจัดขึ้น ณ ศูนย์สกีอัลไพน์จองซอน (Jeongseon) และยงเพียง (Yongpyong)

กีฬาโอลิมปิกฤดูหนาวพยองชางยังเป็นครั้งแรกของมหกรรมกีฬาโอลิมปิกที่ได้บรรจุการแข่งขันประเภททีมผสมเข้าในสกีอัลไพน์ ร่วมมอบประการณ์อันน่าตื่นตาตื่นใจแบบใหม่ให้แก่ผู้รับชม การแข่งขันประเภททีมผสมประกอบไปด้วยผู้เข้าแข่งขันทั้งหมด 16 ทีม เข้าชิงชัยกันในการแข่งขันแบบแพ้คัดออก ในแต่ละทีมจะประกอบด้วยนักกีฬาจำนวน 4 คน (ชาย 2 คน และหญิง 2 คน) โดยเกมการแข่งขันจะได้รับการจัดควบคู่ไปกับไจแอนท์สลาลมโดยใช้เกทและเสาธงร่วมกัน

ความเร็วและความเร้าใจของการแข่งขันสกีอัลไพน์ทำให้กีฬาชนิดนี้เป็นหนึ่งในกีฬาฤดูหนาวที่ได้รับความนิยมมากที่สุด ความเร็วของผู้เข้าแข่งขันสามารถพุ่งทะยานขึ้นไปกว่า 130 กม./ชม. ในช่วงของการดิ่งลงนับเป็นระยะทางได้ตั้งแต่ 180 เมตร (ประเภทสลาลม) จนถึง 1,100 เมตร (ประเภทดาวน์ฮิลล์) สำหรับนักกีฬาชาย และระยะ 140 เมตร (ประเภทสลาลม) ถึง 800 เมตร (ประเภทดาวน์ฮิลล์) สำหรับนักกีฬาหญิง ผู้เข้าแข่งขันจะต้องผ่านเกทต่างๆ ที่ตั้งไว้ตลอดเส้นทางโดยหากพลาดเกทใดไป ผู้เข้าแข่งขันจะต้องทำการกลับขึ้นไปใหม่เพื่อผ่านเกทให้ครบ มิเช่นนั้นไม่ผ่านการควอลิฟายด์

**การจับเวลา**

* นักกีฬาสกีอัลไพน์จะเริ่มต้นการแข่งขันของพวกเขา ณ จุดออกตัวหรือ “สโนว์เกท” เพื่อเป็นการรับประกันว่าเวลาจะเริ่มต้นนับเมื่อ “ไม้สต็อค” อยู่ในองศาเดียวกันสำหรับนักแข่งทุกราย ผู้เข้าแข่งขันมีระยะเวลา 10 วินาทีในช่วงของการออกตัว ซึ่งจะมีชุดสัญญาณเสียงทำหน้าที่กำกับ โดยผู้เข้าแข่งขันสามารถเริ่มออกตัวได้ก่อนสูงสุด 5 วินาที หรือ 5 วินาทีหลังเวลาเริ่มการแข่งขันอย่างเป็นทางการจะเริ่มต้นขึ้น
* เซลล์รับแสงอินฟาเรดจะรับหน้าที่บันทึกข้อมูลเวลาของนักกีฬาในช่วงต่างๆ ในระหว่างการแข่งขัน
* เซลล์รับแสงได้ถูกติดตั้งไว้ที่จุดสิ้นสุดของการแข่งขันเพื่อคำนวณเวลาที่เข้าเส้นชัย โดยจะทำงานแบบเดียวกันกับกล้อง Myria ซึ่งสามารถจับภาพดิจิตัลได้ 10,000 ภาพต่อวินาทีเพื่อร่วมมอบข้อมูลชุดที่สองหากผู้ตัดสินต้องการข้อมูลสำรองสนับสนุน
* เซนเซอร์จับความเคลื่อนไหวจะได้รับการติดตั้งในรองเท้าบูทของนักกีฬา ข้อมูลระหว่างการแข่งจะถูกส่งมอบให้แก่ โอเมก้า ผ่านเสารับสัญญาณที่มีการติดตั้งไว้ตลอดเส้นทางและถ่ายทอดสดสู่ผู้รับชมทางบ้าน

**บทบาทของ โอเมก้า ในการแข่งขันประเภทฮอกกี้น้ำแข็ง**

**การแข่งขัน**

การแข่งขันฮอกกี้น้ำแข็งจะถูกจัดขึ้น ณ สนามสองแห่งแยกจากกันคือที่ศูนย์ฮอกกี้ กังนึง (Gangneung) และ ควันดง (Kwandong)

นักกีฬาทั้งประเภทชาย (12 ชาติ) และหญิง (8 ชาติ) จะต้องประชันกันเบื้องหน้าของผู้รับชมจำนวนหลายพันคนในสนาม

ในการแข่งขันประเภททีมหญิง จะมี 4 ทีมที่ดีที่สุดจากรอบการแข่งขันแบบพบกันหมดที่ได้ขยับไปสู่รอบก่อนชิงชนะเลิศ จากนั้นผู้ชนะในทั้งสองรอบดังกล่าวจะประชันกันเพื่อชิงเหรียญทองในรอบชิงชนะเลิศ โดยทีมที่พ่ายจะต้องทำการแข่งขันอีกรอบหนึ่งเพื่อชิงเหรียญทองแดง สำหรับทีมที่ไม่ผ่านเข้ารอบก่อนชิงชนะเลิศและรอบชิงจะทำการแข่งขันกันต่อเพื่อทำการจัดอันดับที่ 5 ถึง 8

การแข่งขันแบบพบกันหมดของฮอกกี้น้ำแข็งประเภททีมชาย สี่ทีมที่ทำคะแนนได้ดีที่สุดจะถูกเลื่อนขึ้นไปสู่รองก่อนรองชนะเลิศแบบอัตโนมัติทันที และทีมที่เหลืออีก 8 ทีมจะต้องแข่งขันอีก 1 เกมเพื่อคัดทีมที่แพ้ออก 4 ทีม โดย 4 ทีมที่ชนะจะได้รับการเลื่อนเข้าไปสู่การแข่งรอบ 8 ทีมสุดท้ายต่อไป

การแข่งขันในแต่ละครั้งจะยาวนาน 60 นาที (แบ่งเป็น 3 ช่วง ช่วงละ 20 นาที) โดยแต่ละช่วงจะมีเวลาพักให้ 15 นาที ในกรณีที่ไม่สามารถหาผู้ชนะได้ใน 3 ช่วง จะมีการต่อเวลาออกไปและเปลี่ยนกติกาเป็นการแข่งแบบ “แพ้ตกรอบ” ซึ่งฝ่ายใดที่สามารถทำแต้มได้ก่อนจึงจะเป็นผู้ชนะในนัดดังกล่าวไป และถ้าหากไม่มีฝ่ายใดสามารถทำแต้มได้เลยก็จะเข้าสู่ขั้นตอนการตัดสินด้วยการยิงจุดโทษต่อไป

**การจับเวลา**

* ระบบจับเวลาและประมวลคะแนนของ โอเมก้า ได้รับการติดตั้งอยู่บนโต๊ะบริเวณด้านข้างของลานน้ำแข็ง ระบบจะถ่ายทอดทุกข้อมูลสำคัญและถ่ายทอดผลสดของแต่ละเกมไปยังสกอร์บอร์ดและสื่อต่างๆ
* ในเกมการแข่งขัน ผู้ตัดสินในสนามจะได้รับ Whistle Detection ซึ่งเป็นอุปกรณ์สื่อสารไร้สาย ระบบจะประกอบไปด้วยไมโครโฟนสำหรับให้ผู้ตัดสินถ่ายทอดข้อมูลไปยังกรรมการคะแนนซึ่งนั่งอยู่บริเวณโต๊ะจับเวลา ระบบจะทำการหยุดเวลาอัตโนมัติเมื่อตรวจพบสัญญาณการเป่านกหวีดจากผู้ตัดสินซึ่งมีความรวดเร็วมากกว่ากรรมการเวลารายใดจะสามารถกระทำได้อย่างน้อยถึงครึ่งวินาที
* เซนเซอร์ตรวจจับการเคลื่อนไหวที่ติดตั้งอยู่บริเวณหลังของนักกีฬาจะส่งข้อมูลระหว่างการแข่งขันให้แก่ โอเมก้า และข้อมูลสารสนเทศสำหรับการถ่ายทอดสดให้แก่ผู้ชมทางบ้านหรือสำหรับเพื่อวิเคราะห์เกมการแข่งขัน

**บทบาทของ โอเมก้า ในการแข่งขันประเภทบิ๊กแอร์**

**การแข่งขัน**

สโนว์บอร์ดได้รับการบรรจุให้เป็นหนึ่งในกีฬาอย่างเป็นทางการนับตั้งแต่กีฬาโอลิมปิกฤดูหนาว ณ นางาโนะ (Nagano) ในปี 1998 เป็นต้นมา แต่สำหรับการแข่งขันประเภทบิ๊กแอร์แล้ว กีฬาโอลิมปิกฤดูหนาวพยองชาง 2018 นับได้ว่าเป็นครั้งแรกที่ได้มีการบรรจุการแข่งประเภทดังกล่าวเข้ามา

ผู้เข้าแข่งขันของกีฬาใหม่แห่งมหกรรมกีฬาโอลิมปิกจะต้องทำการดิ่งลงเนินและแสดงท่วงท่าต่างๆ หลังทำการโผขึ้นสู่อากาศ เฉกเช่นเดียวกับชื่อของประเภทการแข่งขัน ในช่วงที่นักกีฬาอยู่กลางอากาศ พวกเขาจะเริ่มแสดงท่าทางอันซับซ้อนหลากหลายแบบ เช่น ฟร้อนท์ไซด์ 1080, แบ็คไซด์ 1440 และดับเบิ้ลคอร์ก เพื่อให้ได้ความสูงและระยะทางที่มากที่สุด จากนั้นจึงเข้าสู่ขั้นตอนการลงอย่างนุ่มนวล เงื่อนไขในการคว้าชัยของการแข่งขันทั้งรายการต่างๆ และในมหกรรมกีฬาโอลิมปิกคือผู้เข้าแข่งขันต้องปฏิบัติตามกระบวนท่าพิเศษและท่าบังคับตามที่ได้มีการกำหนดไว้

สนามแข่งแห่งใหม่ที่พยองชางนับเป็นสถานที่ตั้งของแรมป์ขนาดใหญ่ที่สุดในโลกสำหรับการแข่งขันบิ๊กแอร์ ด้วยความสูงจากจุดเริ่มต้นไปจนถึงจุดสิ้นสุดกว่า 49 เมตร สโลปทำมุมมากที่สุดถึง 40 องศา มอบห้วงเวลามากขึ้นให้กับเหล่าผู้แข่งขันแสดงเทคนิคของตนได้อย่างเต็มพิกัด

**การจับเวลา**

* กรรมการตัดสินแต่ละรายของการแข่งขันบิ๊กแอร์จะได้รับคีย์แพดซึ่งเชื่อมต่อกับห้องจับเวลาและคำนวนคะแนนของ โอเมก้า เพื่อแสดงผลคะแนนของผู้เข้าแข่งขันแต่ละราย
* คะแนนจะถูกส่งต่อแบบอัตโนมัติไปยังสกอร์บอร์ดเช่นเดียวกับช่องทางสื่อต่างๆ
* โอเมก้า ได้ทำการติดตั้งเซนเซอร์จับความเคลื่อนไหวไว้ที่รองเท้าบูทของผู้เข้าแข่งขันแต่ละคนเพื่อเก็บข้อมูลที่เกี่ยวข้องกับการแข่งขันและค่าสถิติเพื่อถ่ายทอดสดให้แก่ผู้ชม

**ส่งมอบข้อมูลในทันที**

โอเมก้า ส่งมอบข้อมูลของตนที่ประมวลได้จากกีฬาโอลิมปิกให้แก่ผู้ที่ต้องการในทันทีได้อย่างไร

เมื่อคุณเริ่มคิดถึงบทบาทของ โอเมก้า ในมหกรรมกีฬาโอลิมปิก ภาพคติที่ฉายชัดขึ้นมาก่อนย่อมเป็นไม่พ้นเรื่องของบทบาทในการเป็นผู้จับเวลาให้กับการแข่งขัน แต่ทว่ายังมีบทบาทอื่นที่นอกเหนือจากเรื่องราวที่เกิดขึ้นบนโลกแห่งเวลา ขั้นตอนรวบรวมข้อมูลต่างๆ ของ โอเมก้า นั้นสามารถนับได้ว่าเป็นดั่งเวทมนตร์ที่ถูกร่ายอยู่ ณ ใจกลางของทุกกระบวนการ

ยกตัวอย่างเช่น กีฬาโอลิมปิกฤดูหนาวโซชิ 2014 (Sochi 2014) ทาง โอเมก้า ได้ทำการประมวลผลข้อมูลไปมากกว่า 650,000 ครั้ง ทั้งเวลาในระหว่างการแข่งขัน, การจัดอันดับ, ระยะทาง และผลคะแนน ซึ่งครอบคลุมกว่า 98 ชนิดกีฬาตลอดช่วงสองสัปดาห์ของการแข่งขัน

ปริมาณข้อมูลระดับมหาศาลแบบไม่น่าเชื่อ ดังนั้น ข้อมูลไม่เพียงแต่จะต้องการความเที่ยงตรงอันเป็นประโยชน์ให้แก่บรรดาผู้เข้าแข่งขัน แต่ยังต้องถ่ายทอดไปยังสกอร์บอร์ดทั้งที่สนามแข่ง และผู้บรรยายการแข่งขันเพื่อทำการออกอากาศ กระบวนการทั้งหมดล้วนเสร็จสรรพภายในช่วงเวลาเพียง 100 มิลลิวินาที

นับได้ว่าเป็นการถ่ายทอดสดผลการแข่งขันอย่างแท้จริง!

ในทุกมหกรรมกีฬาโอลิมปิก โอเมก้า เป็นเพียงแหล่งข้อมูลแบบทันทีเพียงแห่งเดียว บทบาทหนักซึ่งไม่เพียงแต่ทำการรวบรวมข้อมูล แต่ยังต้องส่งมอบให้ได้อย่างรวดเร็ว นั่นคือเหตุผลว่า ไม่ว่าจะเป็นโอลิมปิกฤดูร้อนหรือฤดูหนาว กีฬาแต่ละประเภทล้วนต้องการแอปพลิเคชันที่ได้รับการปรับแต่งขึ้นมาอย่างจำเฉพาะ เช่นเดียวกับกรรมการเวลาที่เชี่ยวชาญในชนิดกีฬานั้นๆ นับได้ว่าทุกกระบวนการในปัจจุบันล้วนแต่มีประสิทธิภาพและทำงานสอดประสานกันอย่างไร้ที่ติ

นี่อาจจะไม่ใช่สิ่งแรกเมื่อคุณนึกถึงบทบาทของการเป็นผู้จับเวลา แต่กระบวนการประมวลข้อมูลของ โอเมก้า นั้นเป็นส่วนสำคัญอย่างไม่อาจขาดได้ของประสบการณ์การรับชมมหกรรมกีฬาโอลิมปิก ตลอดหลายปีที่ได้เข้าร่วมและสั่งสมประสบการณ์ แบรนด์จึงพร้อมด้วยทักษะความสามารถในการสร้างความเข้าใจให้แก่ผู้ชมและผู้เข้าแข่งขันตลอดทุกวินาทีของการแข่งขัน

ปัจจุบันนี้ ข้อมูลการแข่งขันสามารถถ่ายทอดได้พร้อมๆ กับการแข่งขันที่กำลังขับเคี่ยว แต่โปรดอย่ามองข้ามไปเสีย เพราะ โอเมก้า ได้มอบทุ่มเทอย่างถึงที่สุดเพื่อให้สิ่งเหล่านี้สามารถเป็นความจริงได้!

**เรือนเวลาลิมิเตด อิดิชั่นเพื่อการร่วมเฉลิมฉลองโอลิมปิกฤดูหนาวพยองชาง 2018**

โอเมก้า ได้รังสรรค์นาฬิกาข้อมือ Seamaster แบบพิเศษขึ้น 2 รุ่นเพื่อร่วมบันทึกความทรงจำครั้งสำคัญของโอลิมปิกฤดูหนาวพยองชาง 2018 โดยทั้งสองรุ่นจะได้รับการผลิตในจำนวนจำกัดเพียงรุ่นละ 2,018 เรือน

**เรือนเวลา** **SEAMASTER PLANET OCEAN "PYEONGCHANG 2018" LIMITED EDITION**

เครื่องบอกเวลา Seamaster Planet Ocean "PyeongChang 2018" ได้รับการผลิตขึ้นเพื่อร่วมนับถอยหลังสู่กีฬาโอลิมปิกฤดูหนาวซึ่งจะจัดขึ้น ณ เมืองพยองซางในปี 2018 และแม้ว่ามหกรรมกีฬาของมนุษย์ครั้งดังกล่าวจะถูกจัดขึ้นและสิ้นสุดลงไป แต่สิ่งที่ยากจะผันแปรคือเรื่องของความเที่ยงตรงระดับเวิร์ลคลาสของเรือนเวลาที่จะยังคงรักษาไว้ได้อีกยาวนาน

ผลิตในจำนวนจำกัดเพียง 2,018 เรือน เรือนเวลาไม่เพียงเป็นแค่ประดิษฐกรรมเวลาที่น่าพิศวง แต่ยังร่วมมอบความสุนทรียะให้กับการบอกเวลาด้วยเฉดสีน้ำเงินเข้มและแดงโดดเด่นดุจดั่งสีบนธงชาติของประเทศเกาหลีใด้

ตัวเรือนผลิตจากวัสดุสแตนเลสสตีล หน้าปัดสีน้ำเงินจากเซรามิก [ZrO2] ที่ผ่านกรรมวิธีการขัดได้รับการประดับด้วยหลักชั่วโมง เข็มชั่วโมง และเข็มวินาทีชุบโรเดียมซึ่งถูกแต้มไว้ด้วยพรายน้ำ Super-LumiNova คอยมอบแสงสีน้ำเงินเรืองรองยามราตรีมาเยือน เข็มนาทีได้รับการผลิตในลักษณะเดียวกับชุดเข็มกับหลักชั่วโมงข้างต้น หากแต่แตกต่างในด้านของสีของแสงของพรายน้ำที่ให้แสงสีเขียวเช่นเดียวกับดอทบนขอบตัวเรือน

ขอบตัวเรือนแบบหมุนได้ทิศทางเดียวซึ่งเหมาะสำหรับการดำน้ำนั้นมีความพิเศษอย่างยิ่งเนื่องด้วยเป็นขอบตัวเรือนแบบแรกที่ได้ผสานรวมไว้ซึ่งวัสดุเซรามิกสีน้ำเงินขัด ยาง และเทคโนโลยี Liquidmetal® ของ โอเมก้า สำหรับในส่วนของสเกลดำน้ำ ในช่วง 15 นาทีแรกของสเกลจะเป็นส่วนที่ผลิตด้วยวัสดุยาง สำหรับเทคโนโลยี Liquidmetal® จะถูกใช้ในการผลิตสเกลนาทีและดอทที่ตำแหน่ง 12 นาฬิกา

บริเวณด้านขวาของหน้าต่างวันที่ ณ ตำแหน่ง 3 นาฬิกาคือตำแหน่งของเม็ดมะยมแบบขันเกลียวที่ได้รับการตกแต่งด้วยตราสัญลักษณ์ของ โอเมก้า สำหรับฮีเลียมวาวล์ ณ ตำแหน่ง 10 นาฬิกานั้นได้รับการขับเน้นด้วยอักษรนูนว่า “He”

กระจกแซฟไฟร์ทรงโดมที่ได้รับการเคลือบด้วยสารกันแสงสะท้อนบนทั้งสองด้านมาพร้อมกับคุณสมบัติทนทานต่อการขีดข่วนได้อย่างดีคอยพิทักษ์หน้าปัดเรือนเวลา บนขอบของฝาหลังแบบขันเกลียวได้รับการตกแต่งด้วยลวดลายแบบอัลวีโอลพร้อมกับข้อความสีน้ำเงินที่สลักว่า PLANET OCEAN และ LIMITED EDITION เฉกเช่นเดียวกับหมายเลขประจำเรือน บนส่วนของกระจกแซฟไฟร์บนฝาหลังยังได้รับการประดับด้วยสัญลักษณ์ของกีฬาโอลิมปิกฤดูหนาวและข้อความว่า "PyeongChang 2018"

ภายในของเรือนเวลาจาก โอเมก้า เรือนนี้ได้รับการติดตั้งด้วยหัวใจจักรกลรุ่น Co-Axial Master Chronometer Calibre 8900 ซึ่งได้รับการรับรองมาตรฐานความเที่ยงตรงระดับ Master Chronometer อันเป็นมาตรฐานระดับสูงสุดของการทดสอบนาฬิกาในอุตสาหกรรมซึ่งจะต้องผ่านระเบียบการทดสอบทั้งหมด 8 ชนิดตลอดการทดสอบยาวนาน 10 วันตามที่ Swiss Federal Institute of Technology (METAS) ได้กำหนดไว้

**เรือนเวลา** **SEAMASTER AQUA TERRA “PYEONGCHANG 2018” LIMITED EDITION**

นาฬิกา Seamaster Aqua Terra “PyeongChang 2018” Limited Edition ของ โอเมก้า นั้นได้บรรจุไว้ซึ่งนวัตกรรมดั้งเดิมที่ได้รับการผสมผสานเข้ากับความงดงามของเครื่องบอกเวลาในคอลเลคชั่น Aqua Terra 150M อย่างไรก็ตาม สำหรับเรือนเวลารุ่นนี้ได้มีการเพิ่มเติมรายละเอียดเพื่อขับเน้นถึงช่วงเวลาอันน่าจดจำของมหกรรมกีฬาสุดยิ่งใหญ่

**หน้าปัด**

เอกลักษณ์อันโดดเด่นประการแรกของหน้าปัดเคลือบ PVD สีน้ำเงินอันเป็นที่นิยมมาตลอดคือข้อความ “PYEONGCHANG 2018” และเครื่องหมายห่วงห้าสีคล้องกันซึ่งได้รับการสลักลงบนบริเวณวงขอบนาที

นอกเหนือจากนั้น ยังเป็นการน่าอัศจรรย์ที่เลขหลักนาที 20 และ 18 นั้นถูกเรียงลำดับกันอย่างลงตัวโดยปราศจากการเพิ่มเสริมแต่งอื่นใด นับเป็นเอกลักษณ์ซึ่งจะไม่มีทางเกิดขึ้นซ้ำสองได้อีกเลยในช่วงชีวิตของเรา

**ตัวเรือน**

ฝาหลังแซฟไฟร์เปลือยเปล่าได้รับการประดับด้วยตราอย่างเป็นทางการของ “กีฬาโอลิมปิกฤดูหนาวพยองชาง 2018” และหมายเลขลำดับประจำเรือนได้ถูกสลักบนบริเวณด้านข้างของตัวเรือน โดยเรือนเวลาได้รับการผลิตทั้งสิ้นเพียง 2,018 เรือน

**นวัตกรรมและการออกแบบ**

เรือนเวลาขนาด 41 มม. และสายนาฬิกาโลหะนั้นได้รับการผลิตจากวัสดุสแตนเลสสตีล บนหน้าปัดยังคงได้รับการตกแต่งด้วย “ลวดลายพื้นไม้” ตามแบบฉบับของ Aqua Terra และขับเคลื่อนด้วยกลไกรุ่น Master Co-Axial 8500

เรือนเวลา OMEGA Seamaster Aqua Terra “PyeongChang 2018” Limited Edition มาพร้อมกับกล่องในธีมโอลิมปิก และร่วมเข้าเป็นอีกหนึ่งในหน้าประวัติศาสตร์เรือนเวลาในธีมกีฬาโอลิมปิกอันโด่งดังของ โอเมก้า